Namangandagi mehnat yarmarkasida 1375 ta ish o‘rinlari taklif etildi

Namangan shahar bandlikka ko‘maklashish va aholini ijtimoiy muhofaza qilish markazi, shahar hokimligi, prokuratura va tegishli jamoat tashkilotlari bilan hamkorlikda tashkil etilgan mehnat yarmarkasida 118 korxona, tashkilot va muassasa tomonidan 1372 bo‘sh ish o‘rni taklif etildi, deya xabar berdi O‘zA.

 Foto © O‘zA
Tadbirda viloyat “Suvoqova” davlat unitar korxonasi, “NamTEX” mas’uliyati cheklangan jamiyati va “Istiqbol poyabzal savdo” xususiy korxonasi kabi bir qator xo‘jalik yurituvchi sub’ektlar tomonidan taklif etilgan ish o‘rinlari ko‘pchilikning e’tiborini tortdi.
Yarmarkada bir yuz yigirma nafar fuqaro ishga yo‘llanma oldi. Ish bilan ta’minlangan yetmish nafarga yaqin yoshlarning o‘ndan ortig‘i kasb-hunar kollejini 2013-yil bitirgan mutaxassislardir.
Yarmarka qatnashchilari ish taklif etayotgan xo‘jalik yurituvchi sub’ektlar faoliyati, mehnat sharoitlari, ish o‘rinlari bilan ko‘rgazmali vositalar yordamida yaqindan tanishtirildi. Ularga viloyatda yangi barpo etilayotgan korxonalar, iqtisodiyot va ijtimoiy sohalarda yaratilayotgan ish o‘rinlari haqida atroflicha ma’lumotlar berildi.